હમણાં થોડા સમય પહેલા મકર સંક્રાન્તીના અવસરે ભારત જવાનું થયું. પતંગ ચગાવવાનુ પર્વ જ કહી શકાય. મારે એ વિષે વિશેષ નથી કહેવું. મારા કરતા તમને વધારે માહિતી અને મનોરંજન હસ્તગત છે. એ સંબંધી એક આડ વાતનો પ્રસંગ થયો તેની વાત કરવી છે. સૌ સંક્રાન્તીના દિવસે વહેલી સવારથી અગાસી પર આવવા લાગ્યા હતા. પડોશની અગાસીમાં એક પિતા અને પુત્ર પતંગની દોર અને પતંગની થપ્પી સાથે આવ્યા. પિતાએ દોરી એકાદ ફિરકીમાં થોડી વીંટાલી. એના પુત્રને કહ્યું કે પેલા દોરાનું પીંડુ છે, તેમાથી દોરી ઢીલી કરતો જા એટલે હું ફિરકીમાં વીંટતો જઉં. થોડી વારે પીંડામાંની દોરી ગુંચવાઈ ગઈ. પુત્ર બોલ્યો, ‘પપ્પા, જોરથી ના ખેંચતા, દોરી ફાટી જશે.’ પિતા કહે, ‘અવિ, દોરી ફાટી જશે ન કહેવાય, દોરી તૂટી જશે કહેવાય. પતંગને ફાટી જશે કહેવાય.’ પછી પિતા-પુત્ર વચ્ચે કંઈક વાતચીત થઈ તે સ્પષ્ટ ન સંભળાઈ.